নীলের মায়াজাল: চিকিৎসক কৌশিক ঘোষের আলোকচিত্র প্রদর্শনীতে উপস্থিত আবির ও অন্যান্যরা

কলকাতা: নীল শুধু রঙ নয়,এক অনুভব। কখনও বিষণ্ণতা, কখনও আধ্যাত্মিকতা, কখনও বা নিঃসঙ্গতার প্রতিচ্ছবি। সেই নীলেরই নানা আবেগ, ব্যঞ্জনা ও মনস্তত্ত্বকে কেন্দ্র করে বিড়লা অ্যাকাডেমি অফ আর্ট অ্যান্ড কালচারে( (Birla Academy of Art & Culture)) মঙ্গলবার সন্ধ্যায় উদ্বোধন হল পেশায় চিকিৎসক কৌশিক ঘোষের পঞ্চদশ একক প্রদর্শনী ও ত্রয়োদশ গ্রন্থ ‘BLUES’ ।শিল্পের ক্যানভাসে নীল রঙের গভীরতা, মনস্তত্ত্ব ও নান্দনিকতা অন্বেষণের এক সন্ধিক্ষণ হয়ে রইল এই সন্ধ্যা।

আরও পড়ুন: মুক্তি পেল ‘বর্ডার ২’-র ঝলক, টিজার জুড়ে টানটান উত্তেজনা

আলোকচিত্রের মাধ্যমে তিনি নীল রঙের আবেগ, সৌন্দর্য ও দার্শনিক দিকগুলি তুলে ধরেছেন। নীল কীভাবে মানুষের মন, শিল্প, ধর্ম, আধ্যাত্মিকতা, এমনকি সিনেমাতেও প্রভাব ফেলে, সেই জটিল মনস্তাত্ত্বিক ব্যাখ্যাই তাঁর ক্যামেরায় ধরা পড়েছে। এই প্রদর্শনীর মধ্য দিয়ে তাঁর দীর্ঘদিনের শৈল্পিক যাত্রায় এক গুরুত্বপূর্ণ মাইলফলক চিহ্নিত হল।

উদ্বোধন পর্ব শেষে অনুষ্ঠিত হয় একটি ঘরোয়া আলোচনা সভা, যার শিরোনাম ছিল ‘নীলের উপস্থিতি ও উপলব্ধি।’ এই প্যানেল আলোচনা অনুষ্ঠানটিকে আরও সমৃদ্ধ করে তোলে।

প্রদর্শনীর উদ্বোধনী ভাষণে ড. ঘোষ জানালেন, “নীল কেবল চাক্ষুষ নয়, এটি এক গভীর মানসিক অভিজ্ঞতা। স্মৃতি, আবেগ, চিন্তার সঙ্গে জড়িয়ে থাকা এক রঙ। এই প্রদর্শনী আমার সেই অনুসন্ধানেরই শিল্পরূপ।”

প্রদর্শনীর থিম ঘিরেই আয়োজিত হয় এক ঘরোয়া আলোচনা সভা— ‘নীলের উপস্থিতি ও উপলব্ধি’ । উপস্থিত ছিলেন বিশিষ্ট সমালোচক শমীক বন্দ্যোপাধ্যায়, আইএএস অত্রি ভট্টাচার্য,আবির চট্টোপাধ্যায়, শিল্পী চন্দ্র ভট্টাচার্য, অভিনেতা ও লেখক বরুণ চন্দ, পরিচালক অশোক বিশ্বনাথন-সহ একাধিক বিশিষ্টজন। আলোচনায় উঠে আসে— কীভাবে নীল রঙ মানুষের সৃজনশীলতা, ধর্মীয় অনুভব ও নিউরো-সাইকোলজিক্যাল প্রেক্ষাপটে প্রভাব ফেলে।

শুধু আলোচনাই নয়, প্রদর্শনীতে ছিল টলিউডের তারকাদেরও ভিড়। আবির চট্টোপাধ্যায়, ইশা সাহা, অমৃতা চট্টোপাধ্যায়,  অর্ঘ্য কমল মিত্র, শ্রীকান্ত আচার্য, লগ্নজিতা— সকলেই মুগ্ধ কৌশিক ঘোষের কাজ দেখে। কেউ বললেন, “এই ছবি শুধু দেখা নয়, অনুভব করার,” কেউ বা বললেন, “নীল এতটা গভীর হতে পারে, ভাবিনি।”

শিল্প, সাহিত্য, সঙ্গীত ও চলচ্চিত্রের এক অনন্য সন্ধিক্ষণ হয়ে রইল এই সন্ধ্যা। ‘ব্লুজ’ যেন শুধু একটি প্রদর্শনী নয়, বরং এক মনস্তাত্ত্বিক যাত্রা— যেখানে নীল রঙ হয়ে উঠেছে শিল্পীর আত্মানুসন্ধানের ভাষা।

চোখে না দেখলে বিশ্বাস করা কঠিন— নীল এতটা বলিষ্ঠ, এতটা নরম, এতটা গভীরও হতে পারে।

অন্য খবর দেখুন